Trump fortsatt i tet på ny måling
Trumps ledelse over de 17 andre kandidatene er solid på målingen Ipsos har utført for Reuters. Den rappkjeftede milliardærens nærmeste rival, tidligere Florida-guvernør Jeb Bush, får støtte fra 12 prosent av partifellene i målingen som ble offentliggjort mandag. Det er en nedgang på 5 prosentpoeng før debatten sist torsdag. Ingen av de andre kandidatene fikk mer enn 8 prosents oppslutning i målingen, som er foretatt via internett etter TV-debatten. Trump har fått skarp kritikk for sine bitende kommentarer om Fox News' anker og ordstyrer Magyn Kelly under og etter debatten. I helgen ble Trump strøket fra talerlista til et konservativt politisk møte i Georgia etter å ha sagt om Kelly at «blod kom ut av henne alle steder». Det har stormet rundt Trump siden han i juni kunngjorde at han sikter mot Det hvite hus. TV-kjendisen har blitt kritisert for en rekke kontroversielle uttalelser om blant annet mexicanske innvandrere og republikanske partifeller. Men det pågående dramaet ser ikke ut til å dempe hans popularitet blant mindre velstående, konservative partifeller – hvis vi skal tro meningsmålingen.
Eiendomskongen og reality-stjernen Donald Trump får i en ny måling fortsatt støtte fra 24 prosent av Republikanerne. Oppslutningen er uendret siden debatten mellom partiets presidentkandidater sist uke.